**ELŐTERJESZTÉS**

**Tiszavasvári Város Önkormányzata Képviselő-testületének**

**2019. május 30-án tartandó ülésére**

**Az előterjesztés tárgya**: **Járóbeteg szakellátás szakorvosi és nem szakorvosi óraszámainak kapacitás-átcsoportosítás kezdeményezéséről**

Melléklet: 1. melléklet: Rojkó-Med Kft. kérelme

2. melléklet: NEAK előzetes szakhatósági állásfoglalása

Az előterjesztés előadója: Szőke Zoltán polgármester

Témafelelős: Petruskáné dr. Legeza Tímea aljegyző

Ügyiratszám: 225/2019.

Az előterjesztést véleményező bizottságok a hatáskör megjelölésével:

|  |  |
| --- | --- |
| **Bizottság** | **Hatáskör** |
| Pénzügyi és Ügyrendi Bizottság | 4. melléklet 1.30. pont |
| Szociális és Humán Bizottság | 5. melléklet 1.11. pont |

Az ülésre meghívni javasolt szervek, személyek:

|  |  |
| --- | --- |
| dr. Rojkó László  Rojkó-Med Kft. ügyvezető | drrojkolaszlo@gmail.com |
|  |  |

Egyéb megjegyzés:

nincs……………………………………………………………………………………………………………………………………………………………………

Tiszavasvári, 2019. május 24.

**Petruskáné dr. Legeza Tímea**

**témafelelős**

**Tiszavasvári Város Polgármesterétől**

4440 Tiszavasvári, Városháza tér 4. sz.

Tel.: 42/520-500 Fax.: 42/275–000 e–mail: tvonkph@tiszavasvari.hu.

Témafelelős: Petruskáné dr. Legeza Tímea

**ELŐTERJESZTÉS**

**- a Képviselő-testülethez-**

**Járóbeteg szakellátás szakorvosi és nem szakorvosi óraszámainak kapacitás-átcsoportosítás kezdeményezéséről**

**Tisztelt Képviselő-testület!**

Tiszavasvári Város Önkormányzata a **járóbeteg szakellátás szakorvosi és fogászati nem szakorvosi óraszámainak működtetésére** – érvényes és eredményes közbeszerzési eljárás lefolytatását követően - **a Rojkó – Med Kft.-vel** (továbbiakban: Kft.) **kötött feladat-ellátási** **szerződést,** mely **2018. július 1. napján lépett hatályba**.

A lefolytatott közbeszerzési eljárás eredményeként a **Kft-vel megkötött feladat-ellátási szerződés alapján** a szerződés hatályba lépésének napjától (fordulónaptól) pedig az alábbi szakorvosi óraszámok vonatkozásában lát el feladatot:

**a.) Képalkotó diagnosztika és radiológia terápia**: röntgendiagnosztika és -terápia szakmai főcsoporton belül röntgendiagnosztika szakmára heti 8 szakorvosi óra,  
b.) **Belgyógyászat** szakmai főcsoporton belül 18 szakorvosi óra

c.) **Sebészet** szakmai főcsoporton belül sebészet szakmára heti 8 szakorvosi óra,  
d.) **Szülészet-nőgyógyászat** szakmai főcsoporton belül szülészet-nőgyógyászat szakmára heti 14 szakorvosi óra,

e.) **Fül-orr-gégegyógyászat** szakmai főcsoporton belül fül-orr-gégegyógyászat szakmára heti 10 szakorvosi óra,  
f.) **Szemészet** szakmai főcsoporton belül szemészet szakmára heti 8 szakorvosi óra,  
g.) **Bőrgyógyászat** szakmai főcsoporton belül bőr-és nemi beteg ellátás szakmára heti 5 szakorvosi óra,  
h.) **Urológia** szakmai főcsoporton belül urológia szakmára heti 6 szakorvosi óra,  
i.) **Reumatológia** szakmai főcsoporton belül reumatológia szakmára heti 10 szakorvosi óra

j) **Fogászati ellátás** szakmai főcsoporton belül fogászati röntgen szakorvossal szakmára 17 szakorvosi óra.

A **Kft**. a közbeszerzési ajánlatban **vállalta új szakmák bevezetését**, új szakorvosokkal való együttműködést, melynek teljesítése a feladatellátási szerződés szempontjából kulcsfontosságú. Ehhez viszont a feladatellátónak **szakorvosi óraszámokra van szüksége.** A **Képviselő-testület** korábban **már döntött** – 183/2017. (VII.27.) Kt. számú határozatával - a fejlesztés megvalósítása érdekében többletkapacitási-eljárás kezdeményezéséről, és **meghatározta a szakmai fejlesztés irányát** azzal, hogy **a többlet szakorvosi órát nagyrészt a kardiológia szakrendelés bevezetésére** kívánta fordítani.

Az eljárásba bevont **Kardiológiai Szakmai Tagozat véleményében kifejtette**, hogy a **kardiológiai szakorvosi óraszámok bevezetését hasznosnak tartja**, de azt javasolja, hogy **elsősorban** azt ne kapacitásbővítéssel, hanem **a meglévő szakorvosi óraszámok közötti átcsoportosítással valósítsa meg az önkormányzat.**

Fentiek alapján a **Kft.** - az előterjesztés 1. mellékletét képező - **kérelemmel fordult** az önkormányzathoz, melyben kérte, hogy **az önkormányzat, mint a szakellátások kapacitásának fenntartója kezdeményezze a meglévő óraszámok közötti átcsoportosítást.**

A kérelem arra irányul, hogy az **átcsoportosítás a kardiológia, mint új szakma bevezetése érdekében,** a **meglévő szakorvosi és nem szakorvosi óraszám terhére** történjen, tekintettel arra, hogy a **kardiológia** az egészségügyi ellátórendszer igénybevételében mutatkozó tendenciák alapján **hiányszakma.**

Az előkészítés során a kapacitás-átcsoportosítási eljárásban illetékes **Nemzeti Egészségbiztosítási Alapkezelő** (továbbiakban: hatóság)munkatársa arról tájékoztatott, hogy **a hatóság az átcsoportosítással kapcsolatos döntése meghozatala során vizsgálja a kérelem megalapozottságát a statisztikai adatok tükrében, különös tekintettel a kihasználtsági adatok országos átlagához viszonyított arányára.**

Az **egyes szakmákon mutatkozó csökkenő betegszám** arra enged következtetni, hogy a **meglévő szakrendelések alacsonyabb óraszámmal is képesek biztosítani** az ellátások zavartalanságát, folyamatosságát. Ezáltal **lehetőség** nyílna a – Kft. kérelmében - **kimutatott 6 szakorvosi és 2 nem szakorvosi óra átcsoportosításával az új kardiológiai szakrendelés beindítására.**

**A döntés megalapozottságának** biztosítása érdekében **előzetes szakhatósági állásfoglalást kértem** (az állásfoglalás az előterjesztés 2. mellékletét képezi), melyben a hatóság **kimutatta** a 2018. finanszírozási év (2017. november – 2018. október) adatai alapján - a kihasználtsági adatokat, valamint változatlan betegszámot figyelembe véve – az **átcsoportosítást követően prognosztizálható esetszámokat és azok országos átlaghoz viszonyított arányát**.

Ez alapján megállapítható, hogy **vannak olyan szakmák, amelyekben lehetséges az óraszám csökkentése az ellátás zavartalanságának biztosítása mellett.**

*Az egészségügyi ellátórendszer fejlesztéséről szóló 2006. évi CXXXII. törvény* *7. § (3)* bekezdése értelmében **a fenntartó** – az ellátási forma megváltoztatása nélkül – **kezdeményezheti a fenntartásában működő egészségügyi szolgáltató kapacitásainak más**, a szolgáltató finanszírozási szerződésében szereplő, illetve abban nem szereplő **szakmákba** – külön jogszabály szerinti mértékben – **történő átcsoportosítását, azzal, hogy az egészségügyi szolgáltató rendelkezésére bocsátott kapacitásainak száma összességében nem változhat.**

Tekintettel arra, hogy a **kapacitással az önkormányzat rendelkezik**, a **feladatot viszont a Kft. látja el**, így a kérelem benyújtásában **a feleknek együtt kell működniük**. Ezt a felek a feladat-ellátási szerződésben vállalták is.

A fenntartói döntés meghozatalát követően **a megvalósításhoz szükséges személyi és tárgyi feltételek biztosítása,** valamint **ennek igazolása a hatóság felé a Kft. feladata**, hiszen ő **rendelkezik a szükséges információval és adatokkal,** és ő vállalta a fejlesztés megvalósítását – mely ezáltal **kötelezettsége is** - mely alapján tudja elkészíteni azt **a szükséges dokumentációt.**

Javaslom, hogy a fenti kérelem benyújtása érdekében a Képviselő-testület **kérje fel a Rojkó-Med Kft. ügyvezetőjét,** hogy **a kapacitás-átcsoportosítás iránti kérelmet a döntéstől számított 30 napon belül dolgozza ki, az engedélyezési eljárás lefolytatása érdekében.**

Fentiek alapján kérem a Tisztelt Képviselő-testületet, hogy a határozati javaslatot fogadja el.

Tiszavasvári, 2019. május 24.

**Szőke Zoltán**

**polgármester**

**HATÁROZAT-TERVEZET**

**TISZAVASVÁRI VÁROS ÖNKORMÁNYZATA**

**KÉPVISELŐ-TESTÜLETÉNEK**

**…../2019.(…...) Kt. számú**

**határozata**

**Járóbeteg szakellátás szakorvosi és nem szakorvosi óraszámainak kapacitás-átcsoportosítás kezdeményezéséről**

Tiszavasvári Város Önkormányzata Képviselő-testülete az  egészségügyi ellátórendszer fejlesztéséről szóló 2006. évi   CXXXII. törvény 7. § (3) bekezdése alapján az alábbi határozatot hozza:

1. Úgy dönt, hogy **a tiszavasvári járóbeteg szakellátás szakorvosi kapacitásainak más szakmába történő átcsoportosítását a meglévő kapacitás terhére, az alábbiak szerint: sebészet** meglévő **8 óraszámból, fül-orr gégegyógyászat** meglévő **10 óraszámból, röntgendiagnosztika** meglévő **8 óraszámból és fogászati röntgen** meglévő **17 óraszámból szakrendelésenként 2 óraszámot, összesen 8 óraszámot kardiológia szakmára kíván átcsoportosítani.**

2. Felkéri **a Rojkó-Med Tanácsadó és Szolgáltató Kft.** (4558 Ófehértó, Besenyődi 11. képviseli: dr. Rojkó László ügyvezető) **ügyvezetőjét,** hogy az 1. pontban meghatározott **kapacitás-átcsoportosítás** **érdekében az engedélyezéshez szükséges kérelmet és a kérelmet alátámasztó dokumentációt** – a vonatkozó jogszabályi előírásoknak megfelelően, az abban foglalt határidőket figyelembe véve **– készítse el jelen döntés kézhezvételét követő 30 napon belül.**

3. Felhatalmazza a polgármestert 2. pontban meghatározott **kérelem aláírására és benyújtására.**

**Határidő**: esedékességkor **Felelős**: Szőke Zoltán polgármester

4. Amennyiben **a Rojkó-Med Kft. legkésőbb 2019. október 31. napjáig az 1. pontban foglaltak vonatkozásában nem rendelkezik véglegessé vált működési engedéllyel**, a Képviselő-testület jelen döntését **felülvizsgálja**. Felkéri a polgármestert, hogy az engedélyezési eljárás eredményéről számoljon be a Képviselő-testület részére.

**Határidő**: 2019. október 31. **Felelős**: Szőke Zoltán polgármester